

ARENGUKAVA

2021-2023

**Kinnitatud 16.07.2020 Elva Vallavalitsuse instungil**

Puhja 2020

Sisukord

[Sissejuhatus 3](#_Toc44322021)

[1. Puhja Lasteaed Pääsusilm arengukava koostamise põhimõtted 4](#_Toc44322022)

[2. Üldine ülevaade 5](#_Toc44322023)

[2.1 Puhja Lasteaed Pääsusilm üldandmed 5](#_Toc44322024)

[2.3 Lasteaia lühikirjeldus ja eripära 6](#_Toc44322025)

[3. Lasteaia visioon, missioon ja väärtused 9](#_Toc44322026)

[4. Hetkeolukorra kirjeldus 10](#_Toc44322027)

[4.1 Juhtimistegevus, personalijuhtimine 10](#_Toc44322028)

[4.2 Koostöö huvigruppidega 11](#_Toc44322029)

[4.3 Õppe-kasvatusprotsess 12](#_Toc44322030)

[4.4 Ressursside juhtimises 13](#_Toc44322031)

[5. Tegevuskava 2021-2023 15](#_Toc44322032)

[5.1 Eestvedamine ja strateegiline juhtimine 15](#_Toc44322033)

[5.2 Personalijuhtimine 16](#_Toc44322034)

[5.3 Õppekasvatustöö 17](#_Toc44322035)

[5.4 Koostöö huvigruppidega 18](#_Toc44322036)

[5.5 Ressursside juhtimine 19](#_Toc44322037)

[6. Arengukava uuendamise kord 21](#_Toc44322038)

[LISA 22](#_Toc44322039)

# Sissejuhatus

Puhja Lasteaed Pääsusilm uus arengukava on dokument, mis määrab kindlaks lasteaia arendustegevuse põhisuunad, valdkonnad ja tegevuskava aastateks 2021-2023.

Arengukavas on esitatud kolmeks aastaks lasteaia eesmärgid (üldpõhimõtted), visioon, missioon, põhiväärtused, tegevuskava 2021-2023 ning arengukava uuendamise kord. Arengukava on täienev ja arenev strateegiline dokument, mis muutub koos meile esitatavate nõudmistega ja meid ümbritsevate oludega.

Arengukava koostamine toimus demokraatliku protsessina, kuhu kaasati lasteaia personal, lapsevanemad, lasteaia hoolekogu, kogukonna esindajad ja vallavalitsuse liikmed.

Pääsusilma lasteaia arengukava lähtub lasteaia eelmisest arengukavast (2017-2020), sisehindamise aruande (2017-2019) tulemustest, lastevanemate, laste ja õpetajate rahulolu uuringutest (Innove 2017-2018), õppeaastate kokkuvõtetest, õpetajate eneseanalüüsidest ja arenguvestluste kokkuvõtetest ning Elva Valla arengukavast 2019-2025.

Arengukava tegevuskavas on eesmärkide saavutamiseks välja toodud tegevusnäitajad, mis hindavad tegevuste tulemusi.

Lasteaia tegevuste planeerimine ja hindamine toimub järgnevates valdkondades:

* eestvedamine;
* personalijuhtimine;
* õppe- ja kasvatusprotsess;
* koostöö huvigruppidega;
* ressursside juhtimine.

Elva Valla arengukava üheks strateegiliseks eesmärgiks on: “Elva vallas väärtustatakse õppijakeskset haridust“. Alushariduse arendussuundasid puudutab alaeesmärk „ Igal lapsel on hoiu- või lasteaia koht kaasaegses ja sõbralikus arengukeskkonnas.“

Uue arengukava koostamisse panustasid asutuse personal mitmel mõttetalguil valla arendusosakonna juhataja Kertu Vuksi eestvedamisel, lasteaia arenduse töögrupp, lasteaia hoolekogu ja lapsevanemate esinduse töörühm.

# 1. Puhja Lasteaed Pääsusilm arengukava koostamise põhimõtted

Puhja lasteaia arengukava lähtepunktid tulenevad nii riiklikust haridusstrateegiast kui ka kohaliku valla arengukavast. Põhineme oma igapäevase töö korraldamisel muutunud õpikäsitusest, eakohasest mängulisusest, mis toetab ja arendab iga lapse individuaalset ja sotsiaalset arengut, tavasid, õpioskusi, loovust ja ettevõtlikkust. Arvestame, et muutused tööturul, tehnoloogia arengus, ühiskonnas ja poliitilises elus tingivad vajaduse, et lasteaias saadav alusharidus rajaks vundamendi ainealaste teadmiste omandamisele ja oskusele neid praktilises elus rakendada.

Oluline on koostöö- ja õpioskuste, enesejuhtimise ja subjektiivse heaolu ehk parema füüsilise ja vaimse tervise hoidmise oskuste omandamine. Igale eelkooliealisele lapsele on lasteaias tagatud kaasaegne, toetav, lapsest lähtuv ja sõbralik arengukeskkond.

Oleme asutus, mis on hästi juhitud ning tööandjana hinnatud. Loodud on sidusus sisehindamise aruande, arengukava tegevuskava, lasteasutuse tegevuskava ja rühmade nädala- ja kuukavade vahel.

# 2. Üldine ülevaade

## 2.1 Puhja Lasteaed Pääsusilm üldandmed

|  |  |
| --- | --- |
| Aadress  | Nooruse 6, Puhja alevik, Elva vald, 61301, Tartumaa  |
| Registrikood  | 75021633 |
| Lasteaia koolitusluba  | Nr. 2445HTM (välja antud 6.12.2007 ministri käskkiri 1186)  |
| Telefon  | (+372) 745 1205  |
| E-post, kodulehekülg  | Puhja.lasteaed@elva.eewww.puhja.lasteaed.elva.ee |
| Pidaja  | Elva Vallavalitsus Kesk 32, Elva, 61507, Tartumaa  |
| Lasteaia teeninduspiirkond  | Elva vald  |
| Lahtioleku ajad  | Tööpäeviti 7.00 – 18.00  |
| Õppekeel ja asjaajamiskeel  | Eesti keel  |
| Üldpind | 1449 m3 |
| Õueala pind | 1,2 ha |

Puhja Lasteaed Pääsusilm on Elva valla koolieelne lasteasutus, mis asub Puhja alevikus. Lasteaed töötab 11-tunnise tööpäevaga 5 päeva nädalas kell 7.00-18.00.

Lasteaeda juhib direktor koostöös õppejuhi, pedagoogilise nõukogu ja hoolekoguga. Lasteaias tegutseb alaliselt hoolekogu, lasteaial on oma sümboolika, logo, lipp ja laul, mille autoriks on A. Soosaar.

Alates 2016. aastast on lasteaias logopeed ja eripedagoog. Sobitusrühm avati 2018. aastal.

2017/2018. õppeaastast alates on lasteaia rühmadel rahvapärased lillenimed Õnnelill, Piibeleht, Meelespea, Kuldnupp, Kuldvõti ja Rukkisinine.

Alates 2018. aastast, seoses valdade ühendamisega, kuulub Puhja lasteaed Elva valda.

Alates 2018. aasta õppeaasta algusest on lasteaias tööl õppealajuhataja.

Vastavalt Elva Vallavolikogu otsusele nr. 1-3/72 4. juulist 2018 allub alates 2019. aasta augustist-septembrist lasteaia köök ja majanduslik juhtimine Elva Teenustele ja Elva Varahaldusele.

2.2 Puhja Lasteaed Pääsusilm töötajate struktuur

# 2.3 Lasteaia lühikirjeldus ja eripära

Puhja Lasteaed Pääsusilm (edaspidi lasteaed) avati 5. märtsil 1979. aastal. Tööd alustasid 4 päevast rühma ja 1 öörühm. Lasteaia tüüpprojekti järgi ehitatud hoone valmis kahes osas, 1978. aastal ja 1980. aastal. Lasteaeda ümbritseb 1,2 ha suurune õueala, millest idapoolne osa sai 2016. aastal uued mänguatraktsioonid, läänepoolse ala mänguväljak on aga vananenud.

1979-1991 oli lasteaia haldajaks TK „Tootsi“ Ulila filiaal. Alates 01.11.1991 oli lasteaed munitsipaalomand ja lasteaia pidaja oli Puhja vald. Puhja Lasteaed Pääsusilm teenindas alates 01.09.2003, mil suleti Uula lasteaed ja Ulila alevikus asunud Puhja lasteaia segarühm, kõiki Puhja valla haldusterritooriumil elavaid ja valla elanike registrisse kantud eelkooliealisi lapsi.

Aastatel 1985-1995.töötas lasteaias Puhja kooli 6-aastaste laste klass.

2005.-2006. aastal rekonstrueeriti hoone siseviimistlus, tehnovõrgud (elekter, valgustus, ventilatsioon, küttesüsteem, ATS jms), uuendati köögitehnika ning osaliselt rühmade mööbel (riidekapid, voodid koos kappidega, riiulid ja kapid, kuivatuskapid), 2011. aastal renoveeriti ja soojustati hoone välisfassaad. 2016. aastal rekonstrueeriti kahe viimase rühma varjualused. 2019.aastal sai puidust varjualuse keskmine rühm. Koostöös lasteaed-hoolekogu-lapsevanemad-kogukond valmis sama aasta sügiseks õuealal Hooandja abil seikluspark.

Alates 2013. aastast töötab lasteaias 6 rühma.

Lasteaia õppe- ja kasvatustegevuse aluseks on Puhja Lasteaed Pääsusilm õppekava. Alates 1994. aastast liitus lasteaed programmiga Hea Algus. 2009. aastast kuulub lasteaed Tervist Edendavate Lasteaedade võrgustikku. 2013. aastal liitus lasteaed programmiga „Kiusamisest vaba lasteaed“. Alates 2015. aastast kasutab lasteaed Eesti Lasteaedade Internetipõhist Infosüsteemi (ELIIS).

**Lasteaia eripäradeks** **on maaelu ja looduskeskkonna ning rahvuskultuuri väärtustamine, keskkonnahoiu ja** **säästva eluviisi kujundamine**.

Õuesõpe, tervisedenduslik tegevus, traditsioonide hoidmine ning Lapse Päeva tähistamine on tegevused, mis toetavad lasteaia eripära.

Lapse Päevade tähistamisega alustati 1994. aastal ning nende korraldamise eest sai lasteaed 2012. aastal tunnustuse Tartu Ülikooli eetikakeskuse konkursil „Väärtuskasvatus lasteaias: lasteaed ja pere üheskoos“.

Lasteaed on järjepidevalt korraldanud folklooripäeva Pääsusilma Pääväk. 2013. aastal peeti lasteaias Tartumaa lasteaedade folklooripäeva. Lasteaed on aktiivselt osalenud maakondlikel koolieelsete lasteasutuste laulu- ja spordipäevadel, erinevatel konkurssidel, projektides ja võistlustel.

Aastate jooksul on lasteaial välja kujunenud palju traditsioonilisi ettevõtmisi, mis on seotud lasteaia õppe- ja kasvatustegevustega: rahvakalendri tähtpäevade tähistamine, Lapse Päev, õuesõppeaasta ühine alustamine ja lõpetamine, leivanädal, Pääsusilma liikumispidu, folklooripidu Pääsusilma Pääväk, vanavanemate õhtu, emakeelepäeva tähistamine, laste laulupäev, luulepäev, mihklilaat, emade- ja isadepäeva tähistamine, tervise- ja südamenädalad, matkad erinevatel aastaaegadel, kevadpeod, rühmade ja õpetajate näitemängud, Eesti Vabariigi aastapäeva mälumäng ja pidulikud lõunad, lasteaia sünnipäeva tähistamine, fotonäitused ja laste tööde näitused. Lisaks osalemine VVV SA jt loodushariduskeskuste õppeprogrammides, teatri ühiskülastused, osalemine vabariiklikel ja maakondlikel võistlustel, konkurssidel, projektides ning mängudel.

# 3. Lasteaia visioon, missioon ja väärtused

**VISIOON –** Puhja Lasteaed Pääsusilm on haridusasutus, kus koostöös perega väärtustatakse last ja toetatakse tema igakülgset arengut.

**MISSIOON –** Lähtume oma tegevustes lapse huvidest, oskustest ja võimetest, võimaldades igale lapsele eduelamuse.

**VÄÄRTUSED**

**Lapsest lähtumine –** Märkame ja arvestame lapse individuaalseid võimeid ja vajadusi, julgustame last ettevõtlikkusele: ise otsustama, valikuid tegema ja vastutama. Toetame lapse loomulikku huvi ümbritseva keskkonna vastu ja loome selleks soodsad tingimused ning mängulise õpikeskkonna.

**Avatus ja koostöö –** Peame oluliseks ausat, avatud ja usalduslikku koostööd kolleegide, perede ja teiste huvigruppidega. Osaleme hariduslikes projektides, viime läbi kogukonda ja erinevaid huvigruppe kaasavaid sündmusi.

**Tervis ja turvalisus** **–** Tagame vaimselt, emotsionaalselt ja füüsiliselt turvalise ning liikumisaktiivsust toetava kasvu- ja arengukeskkonna lastele ja töötajatele läbi terviseedenduslike tegevuste.

**Uuendusmeelsus ja aktiivne eluhoiak –** Rakendame uusi ideid ja meetodeid ning kasutame innovaatilisi õppevahendeid õppe- ja kasvatustegevuses. Töötajatele võimaldame järjepidevalt täiend- ja tasemeõpet.

**Järjepidevus** **–** Traditsioonide kaudu väärtustame Eesti rahvuskultuuri ning Eestimaa elu- ja looduskeskkonda.

# 4. Hetkeolukorra kirjeldus

## 4.1 Juhtimistegevus, personalijuhtimine

**Tugevuseks** on juhtkonna poolt loodud tingimused, kus töötajal on head võimalused enesearendamiseks ja õppekasvatustöö läbiviimiseks. Personal on kaasatud juhtimisprotsessi nii infotundide, töökoosolekute, pedagoogiliste nõukogude kui ka töögruppides osalemisega.

Lasteaial on kvalifitseeritud, koostöömeelne, motiveeritud personal. Toimuvad traditsioonilised personalisündmused ja rakendatakse personali tunnustussüsteemi, mis on töötajate motivatsiooniks olulise tähtsusega. Osaks organisatsioonikultuurist on regulaarne arenguvestluste ja rühmade meeskonnavestluste läbiviimine. Õpetaja abidele on koostöös vallavalitsusega võimaldatud lisapuhkusepäevad. On loodud süsteemne digitaalne dokumendihaldus ja uuendatud ning täiendatud erinevaid lasteaia põhidokumente.

Lasteaias on tagatud kõik õppe-kasvatustegevust puudutavad töökohad ja kvalifitseeritud töötajad: õppejuht; 6 rühma 12 õpetajaga; 2 tugispetsialisti (eripedagoog ja logopeed); 2 tugiisikut; muusikaõpetaja, liikumisõpetaja; 6 õpetaja abi.

Pedagoogide ja abipersonali tööd on väärtustatud nii töötasu kui lisatasudega vastavalt motivatsiooni- ja tunnustussüsteemile.

Töötajatel on info, kuidas eriolukordades tegutseda (Hädaolukorra plaan), kuidas käituda lapse vigastuse korral (Vigastuste raport), millised on riskid lastele ja töötajatele nii ruumides kui õuealal (Riskianalüüs).

Töötajatele on tagatud töötervishoiuarsti juures käimine iga kolme aasta järel ja aastas 3 tervisepäeva.

Lasteaia ja vanemate vahel on tagatud info liikumine. Igapäevaste tegevuste kajastamiseks ning teadete edastamiseks on kasutusel mitmeid erinevaid infokanaleid: ELIIS, lasteaia koduleht, Facebook, rühma stendid, rühma koosolekud, üldkoosolekud ja suuline teavitamine. Regulaarselt toimuvad hoolekogu koosolekud.

Tagatud on pidev investeerimistegevus lasteaia ruumide ja õueala amortiseerunud inventari väljavahetamiseks ja värskendamiseks, olemasoleva korrashoidmiseks ning õpi- ja mängukeskkonna kaasajastamiseks.

Lasteaial on hea maine (Innove lastevanemate rahuloluküsitlused 2018. a.) ning töötajad ja lapsevanemad on teadlikud lasteaia eripärast.

**Parendust** vajab süsteemsem planeerimine, info kogumise ja jagamise täpsus ning oluliste haridusseaduste analüüsimine ja täitmine. Info peab olema selge kokkulepitud keskkonnas .

Rohkem tähelepanu tuleb pöörata uute töötajate väljaõppele ning töötajate taseme- ning täiendõppele. Oluline on õpetaja abide pedagoogilise pädevuse tõstmine. Väljatöötamisel on mentorsüsteem, mis parandaks uute töötajate paremat kohanemist. Parendada saab meeskonnatunde toetamist läbi ühissündmuste ja koolituste.

Juhtkonna eesmärk on järjepidev, kaasav tegevus ühiste lasteaia väärtuste mõistmisel ja ellu rakendamisel.

## 4.2 Koostöö huvigruppidega

**Tugevuseks** on lasteaia personali väga hea koostöö erinevatel aastatel lasteaia hoolekoguga. Hoolekogu töö on süsteemne ja koosolekud väga arendavad, arutatakse erinevaid teemasid, tehakse ettepanekuid õppetegevuse arendamiseks ning kooskõlastatakse lasteaia pedagoogilise nõukogu otsuseid. Hoolekogu koos lasteaiaga viis läbi Hooandja projekti, mis tagas lasteaiale 2019. aasta sügiseks seiklusraja.

Lapsevanemad on meelsasti valmis osalema erinevatel lasteaia sündmustel. Hea koostöö on Puhja kooliga, antakse regulaarset vastastikust tagasisidet laste arengust ja arengut toetavatest tegevustest.

 Puhja Seltsimajas on lastel võimalus vaadata teatrietendusi, eesti lastefilme.

 Tihedad sidemed on mitme Elva valla lasteaiaga. Koos on korraldatud koolitusi, külastatud erinevaid lasteaedu. Lasteaed Murumunas vaadati laste teatrietendust. Külas on käidud Konguta lasteaias ja Konguta kultuuriloo klassis.

Puhja kirikus oleme oodatud külalised jõulude ajal. Lasteaias tegutseb nende eestvõttel piibliring.

Lapsevanemad usaldavad õpetajaid ja on rahul lasteaia tegevustega (Innove rahulolu-uuring 2018. a.). Lapsevanemad on kaasatud õppetöö planeerimisel ja mitmekesistamisel Lapse Päevade korraldamise kaudu.

Koostöö praktikabaasina on lasteaial Tartu Tervishoiu Kõrgkooliga ning Tartu Ülikooliga. Tänu koostööle Töötukassa Valga osakonnaga on koolitatud õpetaja abisid.

Koostöö valla lastekaitse ametnikega, valla haridusosakonnaga ja Elva Laste- ja Perekeskusega ning Rajaleidja Tartu osakonnaga annab lisatuge laste sotsiaalsete ja hariduslike erivajadustega tegelemisel.

**Parenduste** võimalusteks on tulevikus rohkem pakkuda lastevanematele koolitusi ja loenguid, et tõsta nende teadlikkust ja vastutust lapse arengu toetamisel. Koostööd saab muuta veelgi eesmärgipärasemaks, lähtudes lasteaia väärtustest ja eripärast. Hea tava on koostöö mihklipäeval, Taimelaadal, Lapse päeva organiseerimisel. Ühissündmused ongi heaks koostöövormiks. Oluline on avatud suhtlemine ja tagasiside koostööpartneritelt.

## 4.3 Õppe-kasvatusprotsess

**Tugevuseks on** väärtuskasvatuse integreerimine igapäevaellu. Õppekava on täiendatud, kaasajastatud ning analüüsitud. Hoogsalt on käivitunud Väravast väravani töögrupi tegevus loodusraja uuendamiseks ning kevadeks 2020 valmis uuendatud õpperada, mis mitmekesistab veelgi õuesõppe tegevusi.

Tervisemeeskonna töö on käivitunud ja seotud lasteaia tegevuskavaga.

Märkame ja kaardistame kavakindlalt laste arengulisi ja hariduslikke erivajadusi ning toetame lapse arengut ja toimetulekut tema vajadustest lähtuvalt. Pedagoogide, lapsevanemate ja tugispetsialistide koostöös on loodud tugisüsteem. Erivajadusega lapsed osalevad lasteaia kõikides tegemistes ja ettevõtmistes oma võimete kohaselt.

Igal aastal täiendame õppevahendeid, eelkõige oleme pühendunud viimasel aastal robootika vahenditele.

Õppe- ja kasvatustegevus toimub nii rühmades, paarides kui gruppides, mis soosib individuaalset lähenemist ning arvestab lapse arengut, eripära, huve ja vajadusi. Lähtutakse üldõpetuse ja mängulise õppe põhimõtetest. Perioodiliselt käiakse õppekäikudel, matkadel, teatris ja kinos. Laste huve ja andekust toetavad lasteaias toimuvad huvitegevusringid.

Õppekorraldus võimaldab õpetajatel olla õppemeetodite valikul paindlik, et kasutada eesmärkide saavutamiseks sobivaimaid metoodikaid. Õpetajate ja ka õpetaja abide koolitus toimub vastavalt vajadustele, lasteaia põhimõtetele ning huvidele, kooskõlas koolitusplaaniga.

Õppetegevuses kasutatakse igapäevaselt toetavat digitaalset õppevara, robootika vahendeid. Digituba, mis loodi 2020. aasta alguses, on järjest enam kasutuses. On toimunud õpetajate koolitus digipädevuse arendamiseks lasteaias.

Traditsioonilised ülelasteaialised sündmused, laadad (mihkli- ja taimelaat), õuesõppe sündmused ja keskkonnamängude päevad toetavad koostööd peredega, kogukonnaga ning lasteaia kollektiivis endas.

Laste arengut jälgitakse, analüüsitakse ja dokumenteeritakse nii õpetajate kui tugispetsialistide poolt ning antakse tagasisidet lapsevanemale, aga perioodiliselt ka koolile.

Lasteaia mitmes rühmas kasutatakse aktiivõppe vormina projektõpe, mis toetab ettevõtlikkust, suhtlemisoskust, õpimotivatsiooni, probleemide lahendamise oskust, iseseisvat ja loovat mõtlemist.

**Parenduseks**

Enam on vaja panustada tervisemeeskonna tegevusse, et elavdada tervisekasvatust, liikumisharrastust nii laste, töötajate kui lastevanematega koostöös, meeskonda motiveerida ja uuendada.

Vastavalt võimalustele tuleb parandada logopeedilist ja eripedagoogilist abi vajavate laste toetamist ning lastevanemate nõustamist. Üheks võimaluseks on koostöö Laste-ja Perekeskusega ning Rajaleidja enim kaasatus.

## 4.4 Ressursside juhtimises

**Tugevuseks** on säästlik ja keskkonnasõbralik majandamine lasteaias. Lasteaias hallatakse raharessursse ning pidevalt jälgitakse ning analüüsitakse kulusid. Suuremat tähelepanu on pööratud lasteaia õppe- ja kasvatustegevuse eesmärkide täitmist toetavatele koolitustele ja metoodiliste õppevahendite soetamisele. Saali on ostetud uus elektriklaver; digitaalsed vahendid on soetatud vastavalt digitaalsele arengukavale (erinevad robootikavahendid ja digiekraan digitoas).

Lisaks lasteaia eelarvelistele vahenditele oleme saanud toetust Keskkonnainvesteeringute Keskuselt

(KIK) projektitoetuste näol ning hoolekogu poolt algatatud Hooandja projektist.

Turvalisemaks on muudetud rühmade rõdud ja tehtud väiksemaid ruumide sanitaarremonte. Kõik rühmad on tänaseks varustatud nõudepesumasinatega ja riiete kuivatuskappidega. Rühmades on uuendatud madratsid ja voodipesu. Ümber on ehitatud rühmade esikud üleriiete paremaks paigutamiseks.

Lasteaia mängu- ja töökeskkond on turvaline, keskkonna hindamine toimub järjepidevalt, ka õuealal. Lasteaia õuealale on ostetud väiksematele lastele uued kiiged ja õueonnid.

Katustele on paigaldatud lumetõkked ja väravad said turvalisema kinnituse.

Paigaldatud on õueala skeemid, videovalve taastatud ja lasteaia aiamaale tellitud peenrakastid ja kompostikast.

Keskkonnahoiu ja säästlikkuse põhimõtteid järgitakse nii personali kui laste poolt.

Keskkonnasõbralik prügi sorteerimine annab võimaluse juhtida nii personali kui laste tähelepanu kokkuhoiule ja säästlikkusele ning kliima probleemidele üldiselt.

Lasteaia kööki, mis alates 2019. aasta augustist kuulub Elva Teenuste haldusalasse, on soetatud 2017- 2018. aastal kaasaegne köögitehnika. Samuti vahetati välja üldkoristuse vahendid Elva Teenuste poolt.

**Parenduseks** on lisarahastuse leidmine läbi haridusprojektide, milleks on eelnevalt vaja analüüsida ja põhjuslikult arutada erinevaid investeeringuid, mis läheks kokku laste, lastevanemate, töötajate säästva ja keskkonnahoidliku mõtteviisi kujundamisega.

Suurim lähiaja investeeringuvajadus on õuealale välilava/õuesõppe töötuba rajamine. Täiustada tuleks ka Väravast väravani õpperaja taastamist ning lastepärase poriköögi ehitamist. Neid viimaseid ettevõtmisi saab teha koos lastevanematega, näiteks talgutööna ning taaskasutusmaterjalidest.

# 5. Tegevuskava 2021-2023

## 5.1 Eestvedamine ja strateegiline juhtimine

**Eesmärk**: juhtimisprotsess on väärtuspõhiselt juhitud, avatud aruteludele ja kaasarääkimisele.

Lasteaed tegutseb ühistest väärtustest ja lasteaia eripärast lähtudes.

|  |  |  |  |  |
| --- | --- | --- | --- | --- |
| **Tegevused** | **Aeg** | **Rahastamine** | **Vastutaja** | **Tegevusnäitajad** |
| 1. Arengukava rakendamine, analüüs, muutmine
 | Aug.-september | Eelarve | Juhtkond. õpetajad | Lasteaia arengukava eesmärkide täitmine |
| 1. Iga-aastase tegevuskava koostamine
 | Juuni-august | Eelarve | Juhtkond, õpetajad | Personal on kaasatud otsustusprotsessidesse ja õppeaasta eesmärk on reaalselt saavutatud |
| 1. Lasteaia arhiivi korrastamine
 | 2021 | Eelarve | Direktor | Arhiiv on korrastatud |
| 1. Lasteaia raam- dokumentatsiooni korrastamine, täiendamine
 | Pidev | Eelarve | Juhtkond | Dokumendid on seadustega vastavusse viidud ja amphora- keskkonnas |
| 1. Töörühmade tegevuse analüüsimine, täiustamine
 | Pidev | Eelarve | Juhtkond, töörühmad | Lasteaia tegevuse eesmärgid ja tegevuskava on täidetud, töörühma eesmärgid ja tegevused on ellu viidud |
| 1. Lasteaia keskkonna ohutuse ja turvalisuse hindamine
 | Pidev | Eelarve | Direktor, Elva Teenused | Lasteaia keskkond on turvaline |
| 1. Innove rahulolu- küsitluses osalemine ja majasisese rahulolu- küsitluse läbiviimine vajadusel
 | Igal aastal vastavalt plaanile | Eelarve | Juhtkond | Lasteaia tegevused lähtuvad parendust vajavatest tegevustest ja vajadusest |
| 1. Infovahetuse parendamine, õigeaegseks, selgemaks muutmine.
 | Pidev | Eelarve | Juhtkond, õpetajad | Oluline info töötajatele, lapsevanematele, vallale , kogukonnale on kättesaadav ja arusaadav, õigeaegne (infotunnid, ELIIS, FB, koduleht, e-mailid,, Elva valla leht) |
| 1. Sisehindamise läbiviimine
 | 2023 | Eelarve | Õppejuht, õpetajad | Kogutud on statistilised andmed, analüüsitud tegevusi ja tulemusi. Parendust vajavate tegevuste ellu viimine |

## 5.2 Personalijuhtimine

**Eesmärk**: lasteasutuses töötab kompetentne personal, kes toetab iga lapse arengut. Lasteaias on osalusjuhtimine, kus personal on kaasatud kavandamis- ja otsustusprotsessidesse.

|  |  |  |  |  |
| --- | --- | --- | --- | --- |
| **Tegevused** | **Aeg** | **Rahastamine** | **Vastutajad** | **Tegevusnäitajad** |
| 1. Infotunnid, töökoosolekud, ped. nõukogud | Pidev | Eelarve | Direktor | Personal on kaasatud otsustusprotsessidesse |
| 2. Arenguvestluste ja eneseanalüüsi regulaarne läbiviimine (meeskondlikud, individuaalsed) | Igal aastal vastavalt plaanile | Eelarve | Juhtkond | Usalduslik koostöö. Probleemide õigeaegne lahendamine. Töötajad on motiveeritud ja tööga rahul |
| 3. Koolitusplaani uuendamine ja personali ametialase kompetentsuse tõstmine | Pidev | Eelarve | Juhtkond | Asutuses on olemas koolitusplaan ja kutsealaselt pädev personal |
| 4. Mentorsüsteemi rakendamine | 2021 | Eelarve | Õppejuht | Uued töötajad saavad töösse sisseelamiseks toetuse mentorilt |
| 5. Ühissündmuste organiseerimine | Pidev | Eelarve | Juhtkond, õpetajad | Ühissündmused on toimunud vastavalt tegevuskavas planeeritule |
| 6. Maakonna ainesektsioonide töös osalemine | Pidev | Eelarve | Õppejuht | Töötajad on informeeritud ja kaasatud maakonna lasteaedade tegemistesse |
| 7. Osalemine haridusalastes projektides | Pidev | Eelarve | Juhtkond | Lisavõimalused eelarveliselt ja õppetööalaselt (KIK, Innove, HITSA) |
| 8. Personalivajaduse hindamine, värbamine | Pidev | Eelarve | Direktor | Asutuse kvalifitseeritud personal on komplekteeritud  |
| 9. Personali tervist edendavad ühissündmused | Pidev  | Eelarve | Juhtkond ja tervise-meeskond | Personal on terve ja motiveeritud. Liikumine on populaarne. On toimunud iga- aastased ühissündmused. |

## 5.3 Õppekasvatustöö

**Eesmärgid:** väärtuskasvatus on integreeritud igapäevaellu laste arendamiseks ja õppe- kasvatustegevustes kasutatakse mitmekesised võimalusi ja meetodeid. Õppetöö lähtub lapsest, on mänguline.

|  |  |  |  |  |
| --- | --- | --- | --- | --- |
| **Tegevused** | **Aeg** | **Rahastamine** | **Vastutaja** | **Tegevusnäitajad** |
| 1. Õppekava rakendamine, uuendamine. | Pidev | Eelarve | Õppejuht | Õppekava on aluseks igapäevatöös ning seda vaadatakse üle iga õppeaasta lõpus  |
| 2. Õuesõppe ja töökasvatuse eesmärgipärane rakendamine. Õuesõppe keskkonna parendamine | Pidev | Eelarve | Juhtkond, rühmade meeskonnad, õuesõppe töörühm | Õuesõpe on tulemuslik ja teadlik tegevus kõigis rühmades. Kõik rühmad viivad läbi igal nädalal õuesõppe tegevusi  |
| 3. Osalemine valla, maakonna, vabariiklikel konkurssidel, sündmustel, näitustel | 2021-2023 | Eelarve | Õppejuht, õpetajad | Lapsed on osalenud konkurssidel, sündmustel, näitustel  |
| 4. Õppekava toetavate huviringide korraldamine | 2021-2023 | Eelarve | Direktor, õppejuht | Lastel on võimalus mitmekesiseks huvitegevuseks. Lasteaias on väärtuspõhiseid huviringe. |
| 5. Läbi laste arengu jälgimise erivajadustega laste märkamine, toetamine, tugisüsteemi rakendamine | Pidev | Eelarve | Õppejuht, tugispetsialistid,rühmade meeskonnad | Erivajadused on selgitatud, toetatud õpetajate ja tugispetsialistide poolt. Peresid on nõustatud. Laiendatud on logopeediline ja eripedagoogiline abi noorematele rühmadele |
| 6. Tegevuskava eesmärkide kavandamine väärtustest ja eripärast lähtuvalt | Pidev | Eelarve | Juhtkond ja õpetajad | Kõik planeeritud tegevused on toimunud ja toetanud õppe-kasvatustööd |
| 7. Rühma laste soovide, arvamuste arvestamine | Pidev | Eelarve | Õpetajad | Laste soovid ja arvamused kajastuvad rühma tegevustes, tegevuskavas |
| 8. Traditsioonilised ja uued sündmused | 2021-2023 | Eelarve | Juhtkond ja personal | Lastele pakutakse mitmekülgset õppe-kasvatustegevust läbi erinevate sündmuste |
| 9. Ettevalmistused Rohelise kooli programmiga liitumiseks | 2021 | Eelarve | Õppejuht, õpetajad | Liitumine Rohelise kooli programmiga |
| 10. IKT vahendite kasutamine õppe-kasvatustöös | Pidev | Eelarve | Õppejuht, IKT õpetaja | Õpetajad viivad läbi näidistunde, kasutavad vahendeid igapäevatöös, loovad uusi õppematerjale |
| 11.Ettevõtlikkuse arendamine. Lapsekeskse avastusõppe ja projektiõppe võimaluste rakendamine | Pidev | Eelarve | Õppejuht | Laste ideedega on arvestatud ja ideed on ellu viidud |
| 12. Kolleegide tegevuste külastamine, teiste lasteaedade külastamine | Pidev | Eelarve | Õppejuht | Personal on saanud uusi ideid ja teadmisi õppe-kasvatustööst |

## 5.4 Koostöö huvigruppidega

**Eesmärk:** koostöö huvigruppidega toetab lapse ja lasteasutuse arengut, rikastabõpitegevusi.

|  |  |  |  |  |
| --- | --- | --- | --- | --- |
| **Tegevused** | **Aeg** | **Rahastamine** | **Vastutajad** | **Tegevusnäitajad** |
| 1. Koostöö hoolekoguga | Pidev | Eelarve | Juhtkond | Ühissündmused. Oluliste dokumentide kooskõlastus, regulaarselt toimuvad kohtumised |
| 2. Koostöö Puhja kooliga | Pidev | Eelarve | Juhtkond õpetajad, tugispetsialistid | Tagasiside toimib. Ühissündmused |
| 3. Koostöö Puhja Seltsimajaga | Pidev | Eelarve | Õppejuht, õpetajad | Kultuurisündmuste külastus, ruumide kasutamine |
| 4. Koostöö Elva valla teiste lasteaedadega ja TEL meeskondadega | Pidev | Eelarve | Juhtkond, õpetajad | Teadmiste-kogemuste vahetus. Ühiskoolitused, ühissündmused |
| 5. Koostöö lastevanematega, vilistlastega, kogukonnaga | Pidev | Eelarve | Juhtkond, õpetajad, tugispetsialistid | Pered ja kogukond on kaasatud nii rühma- kui ühissündmustele. Koolitused. Õppetöö rikastamine, huvitavad ideed, praktikad |
| 6. Koostöö piirkonna asutuste ja ettevõtetega  | Pidev | Eelarve | Juhtkond, õpetajad | Õppekäigud rühmade poolt |
| 7. Praktikabaas kõrgkoolidele, töötukassale | Pidev | Eelarve | Õppejuht | Praktikantide olemasolu, mentorite rakendamine, õpetaja abide koolitus jätkub |
| 8. Koostöö Elva vallavalitsusega | Pidev | Eelarve | Juhtkond | Infovahetus, koolitused |
| 9. Koostöö VVV SA ja teiste keskkonnaharidust pakkuvate organisatsioonidega | Pidev | Eelarve ja projektiraha | Õppejuht | Rühmade osalemine projektides |

## 5.5 Ressursside juhtimine

**Eesmärk**: eelarveliste ressursside juhtimine loob lastele ja töötajatele turvalise ja heakorrastatud keskkonna, et toetada lapsi ja lasteasutuse arengut. Uuendamine lähtub haridusasutuse eesmärkidest ja vajadustest. Ressursside kasutamine on vajaduspõhine ja otstarbekas.

|  |  |  |  |  |
| --- | --- | --- | --- | --- |
| **Tegevused** | **Aeg** | **Rahastamine** | **Vastutajad** | **Tegevusnäitajad** |
| 1. Eelarve koostamine, täitmise analüüs | Pidev | Eelarve | Direktor | Lasteaia tegevuskavad ja arengukava on toimiv. Majandamine on jätkusuutlik |
| 2. Kaasaegsete õppevahendite ja õppekirjanduse eesmärgipärane soetamine | Pidev | Eelarve | Juhtkond, õpetajad | Mitmekülgsed, last arendavad õppevahendid, ,õppekirjandus |
| 3. Lasteaia inventari uuendamine | Pidev | Eelarve | Direktor | Rühma mööbel, kabinettide sisustus on vajaduspõhiselt tagatud |
| 4. Õuesõppe keskkonna parendamine. Väravast väravani projekti täiustamine  | Pidev | Eelarve | Juhtkond, töögrupp | Õuesõppe võimalused on täiustunud |
| 5. IKT vahendite ja robootikavahendite täiustamine, osaline väljavahetamine | Pidev | Eelarve ja projekt | Õppejuht, IKT õpetaja | Paranenud on infoliikumine ja koostöö. Õppetegevusi rikastatakse digivahenditega |
| 6. Koolitused, õppepäevad, õpperetked | Pidev | Eelarve | Juhtkond | Personal on motiveeritud ja teadmised laienevad |
| 7. Tervisepaketi (motivatsiooni-paketi) loomine töötajatele | 2021 | Eelarve | Juhtkond koostöös tervise-meeskonnaga | Töötajad on motiveeritud ja panustavad oma tervisesse |
| 8. Prügi sorteerimine ja säästlik majandamine | Pidev | Eelarve | Elva Teenused ja õpetajad | Keskkonnasõbralik lasteaed on andnud panuse keskkonna heaks. Kõik rühmad sorteerivad prügi. Hoitakse kokku vee ja elektri kasutusega. kogutakse vihmavett, Võimalusel eelistatakse naturaalsetest materjalidest õppevahendeid. |
| 9. Lasteaia ruumide, kabinettide, koridori remont | Vastavalt eelarves planeeritule | Eelarve | Elva Teenused ja direktor | Kaasaegselt remonditud kabinetid, rühmaruumid |
| 10. Põrandaküte rühmade pesuruumidesse | 2023 | Eelarve | Elva Teenused | Põrandaküte kõigis rühmades |
| 11. Vihmaveerennide uuendamine ja sademevee ära-juhtimissüsteem; ühe peaukse ja köögipoolse ukse varikatused | 2023 | Eelarve |  Elva Teenused, Elva Varahaldus | Tööd on teostatud |
| 12. Õuealale välilava/ õuesõppe töötoa ehitamine ja läänepoolse õueala atraktsioonide uuendamine | 2023 | Eelarve | Direktor | Lava on ehitatudUued kiigud ja atraktsioonid on rajatud |

# 6. Arengukava uuendamise kord

Arengukava uuendatakse seoses:

* muudatustega haridusalases seadusandluses;
* muudatustega lasteasutuse eelarves ja investeeringute kavas;
* muudatustega koolieelse lasteasutuse riiklikus õppekavas;
* lasteaia pedagoogilise nõukogu, hoolekogu, direktori või lasteaia pidaja ettepanekuga;
* lasteaia arengukavas määratud tähtaja möödumisega.

Arengukava seire toimub kord aastas iga õppeaasta lõpus. Tulenevalt õppeaasta kokkuvõttest uuendatakse tegevuskava. Iga-aastaselt arengukava tegevuskava üle vaadates tehakse seda tegevusnäitajate alusel. Lasteaia pidaja korraldab avaliku teabe seaduse alusel lasteaia tegevuse kajastamise.

Arengukava kinnitab Elva Vallavalitsus.

# LISA









